Francesco Maria Grimaldi
Francesco Maria Grimaldi, 2.4.1618-28.12.1663, italiensk jesuit, astronom og fysiker, der opdagede lysets diffraktion; professor ved universitetet i Bologna. Han sendte en lysstråle gennem to små huller efter hinanden og hen på en skærm. Her iagttog han, at lyspletten var større end svarende til lysets retlinjede udbredelse. Han så også, at skyggen fra en tynd stang var begrænset af farvede bånd. Grimaldi beskrev sine opdagelser i De lumine (1665).